Bitanga i princeza / Dede bona, sjeti se, tako ti svega
Bitanga i princeza / Dede bona, sjeti se, tako ti svega jest deveta singl ploča sarajevske rok-grupe Bijelo dugme. Objavila ga je zagrebačka izdavačka kuća Jugoton početkom 1979. u okviru promocije njihovog istoimenog studijskog albuma. Ujedno, ovo je i prvo muzičko ostvarenje Bijelog dugmeta na kojem se posebno istakao Dragan "Điđi" Jankelić na bubnjevima. Muziku i tekst za obje pjesme napisao je Goran Bregović. Na A-strani je naslovna pjesma "Bitanga i princeza" koja počinje odličnim uvodom na električnoj gitari Gorana Bregovića za kojim slijede rifovi odsvirani u rok maniru uz prepoznatljivo i kvalitetno pjevanje Željka Bebeka. Sám naslov ove pjesme govori o čemu se radi u tekstu. U sredini pjesme je laganiji dio, pri čemu pjevanje Bebeka prati sviranje Jankelića na činelama i Vlade Pravdića na sintisajzeru. Nakon toga, pjesma se postepeno vraća na početak sve do završnog dijela u kojem dominira pjevanje Bebeka uz sintisajzer i klavir Vlade Pravdića. Na B-strani je rokenrol pjesma "Dede bona, sjeti se, tako ti svega" koja je bila uvrštena na njihovom prethodnom studijskom albumu. Za razliku od naslovne, u ovoj pjesmi muzičari Bijelog dugmeta nastavili su kroz tekst i muziku s "pastirskim rokom" s početka njihove karijere. Posebno su se istakli Bebek svojim pjevanjem u maniru bosanskohercegovačke narodne muzike uz veoma interesantan naizmjenični svirački dijalog između sintisajzera Laze Ristovskog i električne gitare Bregovića. Ovim muzičkim izdanjem također su pokazali pjevačku i sviračku zrelost što je naišlo na dobar prijem kod slušalačke publike i kritičara. Antologijske pjesme s ove singl ploče komponirane su tokom kreativnog vrhunca ovog sarajevskog rok sastava kao i velike popularnosti kako u Bosni i Hercegovini tako i u bivšoj Jugoslaviji. Dizajn i fotografiju za naslovnicu singl ploče uradio je Dragan S. Stefanović.